Кавказыр зэщIагъэхьэнущ
Пономаренкэ Г. Ф. и цIэр зезыхьэ Краснодар филармонием фокIадэм и 21-м щекIуэкIынущ Ленинград щIыналъэм и къэрал симфоние оркестрым и концертышхуэ. «Черкесский альбом» зыфIаща пшыхьыр «Симфония Кавказа» гастроль турым щыщ зы Iыхьэщ. Абы щыIунущ IуэрыIуатэр зи лъабжьэ макъамэхэр, Мосолов Александр, Ряузов Сергей, ХьэIупэ ДжэбрэIил, Къэбэрдокъуэ Мурат сымэ я IэдакъэщIэкIхэр.
Краснодардэсхэмрэ абы и хьэщIэхэмрэ я пащхьэ гъуазджэ нэс къизыхьэну симфоние оркестрым и художественнэ унафэщIыр икIи и дирижёр нэхъыщхьэр Санкт-Петербург щыщ маэстрэ, КъБР-м и цIыхубэ артист Голиков Михаилщ. Апхуэдэу абы хэтынущ ди республикэм щIыхь зиIэ и артист, «Голос-8» зэхьэзэхуэм щытекIуа Бэрбэч Аскэр, Адыгей Республикэм щIыхь зиIэ и артисткэ, Сабийхэмрэ ныбжьыщIэхэмрэ я Санкт-Петербург къэрал филармонием и уэрэджыIакIуэ пажэ Чэныб Нэфсэт, композитор, пианист цIэрыIуэ, композиторхэм я «Партитура» урысей зэхьэзэхуэ иным и «Киномузыка» унэтIыныгъэм щытекIуа, Къэбэрдей-Балъкъэрым и цIыхубэ артист Къэбэрдокъуэ Мурат сымэ.
Зи гуащIэр ди къэралым къыщалъытэ классикэ гуп нэхъыфIхэм ящыщ, урыс лъэпкъ гъуазджэм и хабзэхэр хуэсакъыпэу зыхъумэ симфоние оркестрым мызыгъуэгукIэ утыку кърихьэнущ ди лъэпкъ цIыхубэ макъамэр езым зэрилъагъу щIыкIэр. Адыгэхэм я IуэрыIуатэ лъэпкъ макъамэм куэд щIауэ увыпIэшхуэ щеубыд оркестрым и творчествэм. Голиков Михаил зэрыжиIэмкIэ, ар фIэгъэщIэгъуэн хъуащ «Симфония Кавказа» Iуэхум япэу щыхэта лъандэрэ. Аращ абы, композитор щIалэхэр и гъусэу, партитурэхэр зэхуихьэсыжыным, зэфIэгъэувэжыным лэжьыгъэшхуэ щIрихьэлIар. А Iуэхугъуэм и фIыгъэкIэ «Симфония Кавказа» проектым и лэжьыгъэм къыпещэ, адыгэ лъэпкъ гупсысэр зи лъабжьэ макъамэхэм дунейпсо щэнхабзэм и гъунапкъэщIэхэр къызэIуахыуи къелъытэ.
Щэнхабзэ мыхьэнэ ин зиIэ зэхыхьэр оркестрым къызэригъэпэщынымкIэ щIэгъэкъуэн хъуащ Ленинград щIыналъэм щэнхабзэмрэ туризмэмкIэ и комитетыр.
«Черкесский альбом»-м зрезыгъэхьэлIэну хуейхэм абы зэрыщIыхьэну билетхэр концертыр щекIуэкIыну филармонием и кассэм, Краснэ уэрамым тет 154-нэ унэм, апхуэдэуи KASSIR.RU онлайн кассэм къыщащэхуфынущ.
ИСТЭПАН Залинэ.
